Juwelier erken moord op oudleraar, sy vrouDr. Hannes Beukes en sy vrou, Ibel. (Foto: Facebook) Francois Pretorius (45) is Dinsdag in die rondgaande hof in Delmas, Mpumalanga, tot effektief 25 jaar tronkstraf gevonnis vir die moord op ŉ geliefde oudleraar en sy vrou van Bethal in Mpumalanga. Dr. Hannes Beukes (70) en sy vrou, Ibel (67), se liggame is op 18 Maart 2020 in hul voertuig in ŉ stuk veld naby die Bethaldam op die dorp gekry. Beukes was jare lank die leraar van die Hervormde Kerk op die dorp en sy vrou was ŉ afgetrede onderwyseres. Pretorius is sowat ’n week ná die moorde in hegtenis geneem. Pretorius was ŉ juwelier op die dorp asook ŉ lidmaat van die kerk waar Beukes vantevore ŉ leraar was. Francois Pretorius. Volgens Monica Nyuswa, woordvoerder van die Nasionale Vervolgingsgesag (NVG), het Pretorius ’n pleitooreenkoms met die staat aangegaan. Hy is daarvolgens skuldig bevind op twee aanklagte van moord. “Pretorius het in sy pleitooreenkoms erken dat die Beukes-egpaar op 18 Maart 2020 vir hom in sy huis in Rustfontein gaan kuier het. Terwyl hulle koffie gedrink het, het ’n argument tussen Pretorius en die Beukes-egpaar ontstaan,” sê Nyuswa. Volgens die pleitooreenkoms het Pretorius die slagoffers skielik verskeie kere met sy vuiste en met ’n flitslig aangerand. “Hy [Pretorius] het die slagoffers se liggame in die kattebak van hul voertuig gelaai, met hulle na ŉ oop stuk veld naby die Bethaldam gery en die voertuig met die liggame daar gelos. Hy het toe die slagoffers se selfone, beursies en juweliersware geneem en van die toneel gevlug.” Die nadoodse ondersoek het aan die lig gebring dat die oorsaak van die egpaar se dood die beserings was wat hulle tydens die aanval opgedoen het. “Die hof het geen besondere omstandighede gevind om van die voorgeskrewe minimum vonnis af te wyk nie.”